b'\n_START_ARTICLE_\nAthene Lindian temppeli\n_START_SECTION_\nHistoria\n_START_PARAGRAPH_\nAthene Lindian temppelin paikka on ikivanha kulttipaikka, joka on ollut k\xc3\xa4yt\xc3\xb6ss\xc3\xa4 jo esihistoriallisella ajalla. Paikka oli kulttik\xc3\xa4yt\xc3\xb6ss\xc3\xa4 mahdollisesti jo esikreikkalaisella minolaisella ajalla ja my\xc3\xb6hemmin mykenel\xc3\xa4isell\xc3\xa4 ajalla. Esikreikkalainen alkuper\xc3\xa4 n\xc3\xa4kyy my\xc3\xb6s nimess\xc3\xa4 Lindia, joka ei ole kreikkalaista juurta. Lindia oli alun perin erillinen jumalatar, joka my\xc3\xb6hemmin yhdistettiin yleiskreikkalaiseen Atheneen. Athenen toinen epiteetti paikalla oli Polias eli kaupungin suojelijatar. Mykenel\xc3\xa4isest\xc3\xa4 kulttuurista pyh\xc3\xa4kk\xc3\xb6 periytyi antiikin kreikkalaisille._NEWLINE_Kreikkalaisessa mytologiassa paikan kultin esitettiin syntyneen auringonjumala Helioksen pyynn\xc3\xb6st\xc3\xa4. Kun Athene syntyi Zeuksen p\xc3\xa4\xc3\xa4st\xc3\xa4, Helios k\xc3\xa4ski \xe2\x80\x9dlapsiaan\xe2\x80\x9d eli rhodoslaisia rakentamaan Athenelle ensimm\xc3\xa4isen pyh\xc3\xa4k\xc3\xb6n. Rhodoslaiset tekiv\xc3\xa4t n\xc3\xa4in, mutta unohtivat ottaa tulen mukaan. Siksi pyh\xc3\xa4k\xc3\xb6ss\xc3\xa4 suoritettiin verett\xc3\xb6mi\xc3\xa4 uhreja, toisin sanoen siell\xc3\xa4 ei uhrattu uhriel\xc3\xa4imi\xc3\xa4, joiden j\xc3\xa4\xc3\xa4nteet yleens\xc3\xa4 poltettiin tulessa alttarilla, vaan esimerkiksi maan antimia. Mik\xc3\xa4li Athene Lindian kultti paikalla oli todella veret\xc3\xb6n, k\xc3\xa4yt\xc3\xa4nt\xc3\xb6 poikkesi yleisest\xc3\xa4 kreikkalaisesta k\xc3\xa4yt\xc3\xa4nn\xc3\xb6st\xc3\xa4. T\xc3\xa4m\xc3\xa4 saattaa olla er\xc3\xa4s merkki siit\xc3\xa4, ett\xc3\xa4 kultti oli todella varhaisempaa alkuper\xc3\xa4\xc3\xa4. Myytti tunnetaan Pindarokselta (Olympia VII, 35\xe2\x80\x9349). Toisen myyttiversion mukaan temppelin rakennuttivat Danaos tai t\xc3\xa4m\xc3\xa4n tytt\xc3\xa4ret danaidit, jotka k\xc3\xa4viv\xc3\xa4t saarella Egyptist\xc3\xa4._NEWLINE_Alkuper\xc3\xa4inen, esihistoriallinen kulttipaikka on saattanut olla suuressa luolassa, joka sijaitsee akropoliin it\xc3\xa4rinteess\xc3\xa4 suunnilleen my\xc3\xb6hemm\xc3\xa4n temppelin alapuolella. Antiikin aikana ylh\xc3\xa4\xc3\xa4ll\xc3\xa4 akropoliilla on ollut alun perin todenn\xc3\xa4k\xc3\xb6isesti ulkoilmapyh\xc3\xa4kk\xc3\xb6 tai jonkinlainen pyh\xc3\xa4 lehto viimeist\xc3\xa4\xc3\xa4n geometrisella kaudella 900\xe2\x80\x93700-luvulla eaa. Temppeli rakennettiin paikalle arkaaisella kaudella 500-luvulla eaa. tyranni Kleobuloksen aikana._NEWLINE_Athene Lindian temppeli oli antiikin aikana koko Rhodoksen t\xc3\xa4rkein. Siksi Lindos s\xc3\xa4ilyi merkitt\xc3\xa4v\xc3\xa4n\xc3\xa4 kaupunkina viel\xc3\xa4 senkin j\xc3\xa4lkeen, kun Rhodoksen kaupunki perustettiin yhteisrhodoslaiseksi keskukseksi vuonna 408 eaa. Arkaainen temppeli tuhoutui tulipalossa klassisen kauden lopulla noin vuonna 350\xe2\x80\x93342 eaa. T\xc3\xa4m\xc3\xa4n j\xc3\xa4lkeen hellenistisen kauden alussa viimeist\xc3\xa4\xc3\xa4n noin vuonna 300 eaa. rakennettiin uusi temppeli, jonka rauniot nykyisin ovat paikalla. My\xc3\xb6hemmin rakennettiin my\xc3\xb6s monumentaalinen temppelille johtanut propylaia-porttirakennus ja portaikko._NEWLINE_Timakhidas kirjoitti ensimm\xc3\xa4isell\xc3\xa4 vuosisadalla eaa. Lindoksen temppelin kronikan, joka kirjaa temppelin historiaa ja kuvaa, mink\xc3\xa4laisia votiivilahjoja pyh\xc3\xa4k\xc3\xb6lle oli annettu. Paikkaan liitettyjen myyttien mukaan Herakles olisi antanut pyh\xc3\xa4k\xc3\xb6lle kaksi kilpe\xc3\xa4 ja Menelaos Pariksen kyp\xc3\xa4r\xc3\xa4n. Historiallisesti tiedet\xc3\xa4\xc3\xa4n, ett\xc3\xa4 esimerkiksi Filippos V lahjoitti temppelille joka kymmenennen viholliselta voitetun kilven ja kyp\xc3\xa4r\xc3\xa4n vuonna 211 eaa. My\xc3\xb6s Aleksanteri Suuri teki temppelille suuren lahjoituksen. _NEWLINE_Bysanttilaisena aikana temppeli ja akropoliin luola olivat Neitsyt Marian kulttipaikkana. 1300-luvulla temppeli tuli muun akropoliin ohella osaksi Johanniittain ritarikunnan rakentamaa linnoitusta._NEWLINE_Temppelin arkeologiset tutkimukset suoritti tanskalainen Carlsberg-s\xc3\xa4\xc3\xa4ti\xc3\xb6 vuosina 1900\xe2\x80\x931914 aluksi Karl Frederik Kinchin ja Christian Blinkenbergin johdolla ja my\xc3\xb6hemmin Ejnar Dyggven johdolla. Tutkimukset julkaistiin usessa osassa vuodesta 1931 l\xc3\xa4htien. Vuosina 1910\xe2\x80\x931916 ja 1929\xe2\x80\x931932 temppeli\xc3\xa4 tutkivat ja entis\xc3\xb6iv\xc3\xa4t italiaiset arkeologit Amedeo Maiuri ja Giulio Jacopi.\n_START_SECTION_\nRakennus\n_START_PARAGRAPH_\nAthene Lindian temppeli on suhteellisen pienikokoinen suhteessa sen luonnonymp\xc3\xa4rist\xc3\xb6\xc3\xb6n ja monumentaaliseen arkkitehtooniseen ymp\xc3\xa4rist\xc3\xb6\xc3\xb6n. Sen pituus on noin 21,7 metri\xc3\xa4 ja leveys noin 7,8 metri\xc3\xa4. Temppeli on rakennettu koillis-lounaissuunnassa ja avautuu koilliseen akropoliin sis\xc3\xa4\xc3\xa4nk\xc3\xa4ynnille ja propylaialle p\xc3\xa4in. Temppeli oli amfiprostyylitemppeli ja sen kummassakin p\xc3\xa4\xc3\xa4ss\xc3\xa4 oli nelj\xc3\xa4 doorilaista pylv\xc3\xa4st\xc3\xa4. Rakennus oli tehty paikallisesta kalkkikivest\xc3\xa4._NEWLINE_Sis\xc3\xa4ll\xc3\xa4 temppeliss\xc3\xa4 on ollut Athenen kulttikuva. Varhaisempi kulttikuva on mahdollisesti esitt\xc3\xa4nyt istuvaa Athenea, jolla on ollut erityinen koruin koristettu polos-p\xc3\xa4\xc3\xa4hine. My\xc3\xb6hempi kulttikuva esitti todenn\xc3\xa4k\xc3\xb6isesti seisovaa Athenea, jolla oli k\xc3\xa4dess\xc3\xa4 kilpi. Se muistutti monin tavoin Feidiaan Parthenoniin veist\xc3\xa4m\xc3\xa4\xc3\xa4 Athene Parthenosta, mutta jumalattaren p\xc3\xa4\xc3\xa4ss\xc3\xa4 oli edelleen polos tyypillisemm\xc3\xa4n kyp\xc3\xa4r\xc3\xa4n sijasta. Kulttikuvat oli tehty mahdollisesti puusta ja norsunluusta. Kummastakaan ei ole s\xc3\xa4ilynyt j\xc3\xa4\xc3\xa4nteit\xc3\xa4, mutta niist\xc3\xa4 on tehty p\xc3\xa4\xc3\xa4telmi\xc3\xa4 muun muassa terrakotasta tehtyjen votiivipatsaiden perusteella._NEWLINE_Athenen alttari on sijainnut temppelin ulkopuolella sen luoteiskulman l\xc3\xa4hell\xc3\xa4. Vaikka paikan kultin annetaan ymm\xc3\xa4rt\xc3\xa4\xc3\xa4 olleen veret\xc3\xb6n, monet temppeli\xc3\xa4 ymp\xc3\xa4r\xc3\xb6ineelt\xc3\xa4 temenos-alueelta tehdyt l\xc3\xb6yd\xc3\xb6kset, kuten el\xc3\xa4inten luut ja el\xc3\xa4imi\xc3\xa4 esitt\xc3\xa4v\xc3\xa4t figuriinit, kuitenkin viittaisivat uhreihin. Temppeliss\xc3\xa4 ja sen ymp\xc3\xa4rist\xc3\xb6ss\xc3\xa4 on ollut lukuisia Athenelle omistettuja votiivilahjoja, kuten suuri joukko veistoksia sek\xc3\xa4 koruja ja jalokivi\xc3\xa4. Historioitsija Gorgon Rhodoslaisen mukaan Pindaroksen nyrkkeilij\xc3\xa4 Diagoras Rhodoslaisen kunniaksi kirjoittama oodi olisi ollut kirjoitettuna kullatuin kirjaimin temppeliin. Tutkijoiden mukaan kirjoitus saattoi kuitenkin olla todenn\xc3\xa4k\xc3\xb6isemmin Diagoraan kotikaupungissa Ialysoksessa._NEWLINE_Temppelin rauniot ovat italialaisten raskaalla k\xc3\xa4dell\xc3\xa4 entis\xc3\xb6imi\xc3\xa4. Suurin osa paikalla nykyisin olevasta rakennuksesta on uutta kive\xc3\xa4. Alkuper\xc3\xa4ist\xc3\xa4 rakennusta on l\xc3\xa4hinn\xc3\xa4 seiniss\xc3\xa4 sek\xc3\xa4 pienin\xc3\xa4 osina pylv\xc3\xa4iss\xc3\xa4.'